
Text rozhodnutia
Súd: Krajský súd Prešov Spisová značka: 1Cob/62/2015 Identifikačné číslo súdneho spisu: 8711203704 Dátum vydania rozhodnutia: 29. 09. 2016 Meno a priezvisko sudcu, VSÚ: JUDr. Milan Majerník ECLI: ECLI:SK:KSPO:2016:8711203704.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedu senátu JUDr. Milana Majerníka a členov senátu JUDr. Romana Tótha a JUDr. Mareka Košča sudcu spravodajcu, v právnej veci žalobkyne: Y. W., B. D. XXXX/XX, G., W. XX XXX XXX, zast. FIAČAN & PARTNERS, s.r.o., M. Pišúta 936/16, Liptovský Mikuláš, proti žalovanej: W.. W. J. L., B.T. D. XXXX/XX, G., W. XX XXX XXX, zast. JUDr. Martin Tomas, advokát, 1.mája 216/7, Poprad, o zaplatenie 6.592,31 eur s prísl., o odvolaní žalovanej proti rozsudku Okresného súdu Poprad č. k. 18Cb/164/2011-297 zo dňa 31.3.2015, zhodou hlasov členov senátu takto r o z h o d o l : P o t v r d z u j e rozsudok súdu prvej inštancie v napadnutej časti, t. j. vo výroku, ktorým bolo žalobe vo veci samej vyhovené. o d ô v o d n e n i e : 1. Okresný súd Poprad (ďalej súd prvej inštancie) rozsudkom na návrh žalobkyne uložil povinnosť žalovanej zaplatiť žalobkyni sumu 2.133,67 eur s 9 % p.a. úrokom z omeškania od 15.1.2011 do zaplatenia, a to do 3 dní od právoplatnosti tohto rozsudku, v prevyšujúcej časti súd žalobu zamietol. O trovách konania rozhodol tak, že o nich rozhodne do 30 dní od právoplatnosti rozhodnutia vo veci samej. 2. Rozhodnutie odôvodnil tým, že žalobkyňa žalobou zo dňa 23.3.2011 žiadala, aby súd zaviazal žalovanú na zaplatenie 6.592,31 eur s 9 % p.a. úrokom z omeškania od 15.1.2011 do zaplatenia a na náhradu trov konania z dôvodu, že na základe ústnej dohody vykonala žalobkyňa pre žalovanú od 1.1.2005 do 16.4.2008 účtovné služby a nebola uhradená za to dohodnutá cena v zmysle faktúry č. 2010012 v lehote splatnosti 14.1.2011. V odôvodnení svojho rozhodnutia súd prvej inštancie uviedol, že mal za preukázané, že žalobkyňa vykonávala účtovníctvo pre žalovanú v uvedenom období, s poukazom na výpovede svedkov, a to najmä B. T., S. G. a C. C.. Je toho názoru, že prislúchala žalobkyni cena, ktorá bola obvyklá za porovnateľné diela, a to 159,33 eur mesačne, a preto si žalobkyňa mohla uplatniť zaplatenie ceny za každý mesiac v tom- ktorom roku, a dostala sa tak do omeškania 1 deň nasledujúceho mesiaca po vykonaní diela. V konaní však nebolo preukázané, že medzi žalovanou a žalobkyňou bola dohodnutá lehota splatnosti 14.1.2011 a žalobkyňa mala nárok na cenu vykonaním diela, avšak vzhľadom na charakter obchodno- právneho vzťahu medzi žalobkyňou a žalovanou a vznesenou námietkou žalovanej, súd v zmysle § 397 Obchodného zákonníka konštatoval, že nárok na zaplatenie ceny za obdobie od 1.1.2015 do 31.12.2005 a účtovná uzávierka za rok 2005 sú premlčané, pretože uplynula 4-ročná premlčacia lehota, od kedy si mohla žalobkyňa uplatniť svoj nárok. Taktiež aj za obdobie od. 1.1.2006 do 31.12.2006 nárok na účtovnú uzávierku za rok 2006 a aj za obdobie od 1.1.2007 do 23.3.2011. Žalobkyni vznikol nárok na zaplatenie ceny za obdobie od 24.3.2007 do 16.4.2008 a za účtovnú uzávierku za rok 2007, čo predstavuje 9 mesiacov (rok 2004 x 159,33 eur a za mesiac marec 2007 - 7 dní x 5,31 eur )a za obdobie od 1.1.2008 do 31.3.2008 (3 mesiace x 159,33 eur) a za mesiac apríl 2008 (16 dní x 5,31 eur), účtovná uzávierka za rok 2007 (1 x 99,58 eur). Ide o cenu obvyklú, ktorá bola preukázaná v tomto konaní cenovými ponukami od právnych subjektov, ktorý poskytujú obdobné služby. Žalobkyni tak vznikol nárok na zaplatenie ceny za vykonané dielo vo výške 2.133,67 eur. Žalobkyňa dostatočne preukázala oprávnenosť svojho nároku za vyššie uvedené obdobia, preto súd v tejto výške priznal istinu a v prevyšujúcej časti ohľadne istiny, vzhľadom na premlčanie nároku, žalobu zamietol. Právne žalobu súd prvej inštancie odôvodnil ustanoveniami § 261 ods. 1, § 536 ods. 1, § 518 ods. 1, § 391 ods. 1 a § 397 Obchodného zákonníka a predovšetkým ustanovením § 546 ods. 1, s poukazom na § 536 ods. 3 Obchodného zákonníka. Ďalej poukázal na ustanovenie § 365 veta prvá Obchodného zákonníka, § 369 ods. 1 a § 369 ods. 2 Obchodného zákonníka. Uviedol, že nakoľko žalobný nárok bol uplatnený od 14.1.2011, avšak k omeškaniu došlo skôr a ak žalovaná neuhradila včas a riadne istinu, dostala sa do omeškania od uplatnenej doby, a to 15.1.2011 a žalobkyni vznikol nárok na úroky z omeškania 9 % p.a. zo sumy 2.133,67 eur v súlade s § 369 Obchodného zákonníka a v zmysle § 10c Nariadenia vlády č. 87/1995 Z. z. v znení zmien a doplnení, a preto v prevyšujúcej časti, a to 9 % p.a. úroku z omeškania zo sumy 4.458,64 eur od 15.1.2011, žalobu zamietol. 3. O trovách konania, ako aj o trovách predbežného opatrenia súd prvej inštancie rozhodol tak, že v zmysle § 151 ods. 3 O.s.p.(Občiansky súdny poriadok, platný do 30.6.2016 ) o nich rozhodne samostatným uznesením po právoplatnosti rozhodnutia vo veci samej. 4. Proti uvedenému rozsudku podala včas odvolanie žalovaná, ktorá podala odvolanie proti prvému výroku rozsudku súdu prvej inštancie. Uviedla, že Okresný súd v Poprade dospel na základe vykonaných dôkazov k nesprávnym skutkovým zisteniam, na základe tohto nesprávne právne vec posúdil. Má za to, že z vykonaného dokazovania nebolo preukázané, že by medzi žalobkyňou a žalovanou bol uzatvorený akýkoľvek zmluvný vzťah ohľadom vedenia účtovníctva za žalované obdobie. Z tohto hľadiska spočívalo dôkazné bremeno na žalobkyni, ktoré podľa názoru žalovanej, žalobkyňa neuniesla. Žalovaná jednoznačne poprela akýkoľvek zmluvný vzťah, ktorý by bol uzatvorený medzi ňou a žalobkyňou a súd prvého stupňa (prvej inštancie) nesprávne vyhodnotil dôkazy, a to výpovede svedkýň B. T., S. G. a C. C., keď vo svojom rozhodnutí uviedol, že vzhľadom na ich výpovede mal za preukázané, že žalobkyňa vykonávala účtovníctvo pre žalovanú, pretože títo svedkovia nepotvrdili existenciu zmluvného vzťahu medzi žalobkyňou a žalovanou ohľadne vedenia účtovníctva. Takisto akúkoľvek existenciu zmluvného vzťahu medzi žalobkyňou a žalovanou vylúčil aj svedok W.. C. W.. Taktiež poukázala, že žalobkyňa bola od 12. mesiaca 2005 do prvého mesiaca 2009 na materskej dovolenke, resp. rodičovskej dovolenke a nevie si predstaviť, ako mohla pre ňu vykonávať práce a zároveň vykonávať starostlivosť o jej deti. Ak v danom prípade žalobkyňa tvrdila, že malo ísť o odplatný zmluvný vzťah, bolo by potrebné, aby žalobkyňa preukázala aj dohodu o cene, resp. odplatu podľa jej tvrdení a žalovaná má za to, že ani tu žalobkyňa neuniesla dôkazné bremeno. Dôkazy, ktoré žalobkyňa predložila v konaní, preukazujú iba obvyklú cenu za uvedené služby, pričom však samotná žalobkyňa uviedla, že žalovanej za účtovné obdobie za rok 2004 až 2006 až 31.12.2007 za vedenie účtovníctva fakturovala sumu 730,27 eur. Žalobkyňa tak v rámci konania nevedela preukázať a nepreukázala ani minimálne dohodu o cene, resp. odplatu za údajne vykonané práce. Ak by aj bola takáto zmluva uzavretá, je potom absolútne neplatná pre absenciu podstatnej náležitosti zmluvy a žalobkyni by mohol proti žalovanej vzniknúť iba nárok na vydanie bezdôvodného obohatenia, nakoľko vykonávala údajné práce na základe absolútne neplatnej zmluvy. Žalovaná uviedla, že žalobkyňa predložila iba jednu faktúru č. XXXX/XXX a takisto príjmový pokladničný doklad č. 48 zo dňa 31.12.2004 o údajnom zaplatení jej odmeny za rok 2004. Na základe uvedeného, pokiaľ malo dôjsť k dohode o vykonávaní účtovníckych prác za rok 2004 a odmene, muselo dôjsť aj k dohode o splatnosti tejto odmeny a žalovaná tvrdila, že v zmysle Zákona o účtovníctve je účtovným obdobím kalendárny rok. Poukázala aj na ustanovenie § 157 ods. 2 O.s.p. , ktorý stanovuje povinnosť súdu riadne a presvedčivo odôvodniť rozsudok, pričom nedostatok riadneho a presvedčivého odôvodnenia rozsudku je porušením práva účastníka na spravodlivé súdne konanie, pretože sa mu tým odníma možnosť vnímať rozsudok ako logicky pochopiteľný celok a súčasne možnosť náležite skutkovo aj právne argumentovať proti rozhodnutiu súdu v rámci využitia prípadných riadnych, alebo mimoriadnych opravných prostriedkov, a teda možnosť riadne konať pred súdom. Presvedčivosť odôvodnenia rozsudku znamená, že premisy zvolené v rozhodnutí, rovnako aj závery, ku ktorým súd na základe týchto premís dospel, sú pre širšiu právnickú verejnosť prijateľné, racionálne a spravodlivé. Žiadala preto, aby odvolací súd na základe vykonaného dokazovania toto sám vyhodnotil a rozsudok v časti prvého výroku v plnom rozsahu zamietol a priznal žalovanej náhradu trov konania prvostupňového, aj odvolacieho. 5. Žalobkyňa sa k predmetnému odvolaniu vyjadrila a uviedla, že napadnutý rozsudok súdu prvého stupňa (súdu prvej inštancie) považuje za vecne správny, vynesený po náležite zistenom skutkovom stave veci. Uviedla, že súd na základe vykonaných dôkazov dospel k záveru, že medzi účastníkmi bola uzavretá zmluva o dielo podľa ustanovení Obchodného zákonníka, na základe ktorej sa žalobkyňa zaviazala poskytnúť žalovanej účtovné služby a žalovaná sa zaviazala zaplatiť ich cenu. Súd ustálil, že žalobkyni vznikol nárok na zaplatenie ceny za poskytovanie účtovných služieb od 24.3.2007 do 23.3.2011 spolu vo výške 2.133,67 eur, keď nárok na zaplatenie ceny za poskytnuté služby do tohto času považoval za premlčaný, pričom vychádzal z toho, že došlo k uzavretiu odplatnej zmluvy o dielo a keďže súd nemal preukázanú dohodu o výške odplaty, priznal žalobkyni nárok na obvyklú odplatu . Žalobkyňa sa stotožňuje s týmito závermi súdu prvého stupňa, keď sa súd právne vysporiadal so všetkými tvrdeniami a dôkazmi vykonanými v tomto konaní. Poukázala na vystavenú faktúru č. 2010012 na sumu 6.592,31 eur, ktorou boli vyúčtované práce za mesiace január 2005 až apríl 2008, pričom obrana žalovanej v tomto konaní si navzájom odporovala. V odpore zo dňa 19.4.2011 žalovaná najskôr poprela, že by žalobkyňa pre ňu vykonávala akékoľvek práce, uviedla, že účtovníctvo si robila sama a že žalobkyňa to iba prekontrolovala. Toto jej tvrdenie neskoršími dôkazmi bolo vyvrátené a takto sa meniace sa tvrdenia žalovanej svedčia o účelovosti jej obrany a podľa toho treba priraďovať aj pravdivostnú hodnotu jej ostatným tvrdeniam. V odpore zo dňa 19.4.2011 žalovaná tiež najskôr poprela, že by žalobkyni zaplatila odplatu za vykonané účtovné služby za rok 2004, t. j. rok predchádzajúci žalovanému obdobiu, neskoršími dôkazmi však toto jej tvrdenie bolo vyvrátené, keďže do spisu žalobkyňa predložila faktúru č. 2004/004 zo dňa 31.12.2004 na 6.600,- Sk a doklady o jej zaplatení. Žalobkyňa predložila súdu ďalšie listinné dôkazy na preukázanie, že pre žalovanú tieto práce vykonávala. Tieto skutočnosti nepoprela ani vo vyjadrení zo dňa 19.1.2012, pričom žalovaná už svoju obranu zmenila tak, že žalobkyňa účtovné doklady iba prepisovala do programu. Na pojednávaní dňa 11.9.2012 žalovaná opätovne zmenila obranu v tom smere, že žalobkyňa iba nahadzovala údaje do programu. Žalobkyňa podaním zo dňa 18.2.2013 predložila súdu ďalšie listinné dôkazy o vedení účtovníctva a neskôr na pojednávaní konanom dňa 11.9.2012 a na neskorších pojednávaniach, podrobne popísala rozsah činností, ktoré pre žalovanú viedla, t. j. vedenie účtovníctva, rôzne výkazy, personálne a mzdové agendy, účtovné uzávierky a podobne. Tieto skutočnosti boli preukázané jednak týmito listinnými dôkazmi o vykonávaní týchto činností žalobkyňou, ale aj výsluchom svedkov na pojednávaní, pričom svedkyňa C. výslovne sa vyjadrila, že tieto účtovné doklady spracovávala žalobkyňa. Neobstojí ani obrana žalovanej, že tieto činnosti si vykonávala sama, resp. ich vykonával svedok W. a žalovaná ohľadne tejto obrany neuniesla dôkazné bremeno. Svedok W. nemohol vykonávať tieto činnosti, pretože v rozhodnom čase bol nezamestnaný a jednak sčasti vykonával práce v prevádzkarni na základe dohody o vykonaní práce, kde predmetom takejto práce nebolo vedenie účtovníctva, a navyše, účtovníctvo tento svedok neovládal. Skutočnosť, že účtovníctvo vykonávala žalobkyňa pre žalovanú vyplýva z uvedenej faktúry č. 2004/004 za rok 2004, a jednak z faktúry, ktorou žalobkyňa obdobné práce vyúčtovala aj matke žalovanej S. W.. Tým bola vyvrátená obrana žalovanej v tom smere, že žalobkyňa vykonávala tieto práce v rámci akejsi rodinnej výpomoci. Súčasne nebola preukázaná obrana žalovanej v tom smere, že si účtovné práce vykonávala sama, pretože v rozhodnom období bola jednak dlhodobo PN a jednak o vykonaní týchto činností žalobkyňou svedčia ostatné v tomto konaní vykonané dôkazy. Ďalej to vyplýva aj zo skutočností, že žalobkyňa tieto práce vykonávala v programe, ktorý si sama zakúpila s potrebnou licenciou. Skutočnosť, že žalobkyňa vykonávala tieto účtovné práce aj počas materskej dovolenky a že jej v tomto prípade žiadne všeobecné záväzné predpisy si takéto vykonávanie činností nezakazovali, žalobkyňa vysvetlila. Žalobkyňa poukázala na skutočnosť, vzhľadom na tvrdenia žalovanej v podanom odvolaní, že predmetné činnosti vykonávala pre žalovanú nie v pracovnom pomere, ale na základe obchodno-záväzkového vzťahu, preto jej prítomnosť pri kontrole príslušného daňového úradu (kontrole vydávania dokladov z elektronickej registračnej pokladnice) nebola nutná, pretože pri tejto kontrole nebolo potrebné predložiť účtovné doklady. Žiadala preto, aby odvolací súd napadnutý rozsudok súdu prvého stupňa ako vecne správny potvrdil. Súčasne si uplatnila aj trovy odvolacieho konania .Žalobkyňa odvolanie proti rozsudku súdu prvého stupňa v zamietajúcej časti nepodala. 6. K uvedenému vyjadreniu k odvolaniu sa žalovaná ako odvolateľka už nevyjadrila. 7. Odvolací súd v rámci kompetencií podľa § 34 CSP, (Civilný sporový poriadok - zákon č.160/2015 Z. z., platný od 1.7.2016), preskúmal napadnutý rozsudok súdu prvej inštancie podľa zásad uvedených v ustanovení § 379 a nasl. CSP, bez nariadenia pojednávania a podľa § 385 CSP (a contrario) a zistil, že rozhodnutie súdu prvej inštancie je vo výroku vecne správne a preto rozhodnutie súdu prvej inštancie potvrdil v zmysle § 387 ods. 1, CSP. 8. Podľa § 387 ods. 2 CSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd sa v celom rozsahu stotožňuje s odôvodnením napadnutého rozhodnutia a konštatuje správnosť dôvodov napadnutého rozhodnutia, k čomu dopĺňa: Žalovaná namieta, že ide o nesprávny skutkový záver súdu prvej inštancie. V zmysle uvedeného sa správnosť postupu posudzuje podľa ustanovení O.s.p. platného v čase vydania rozhodnutia súdu prvej inštancie, t. j. do 30.6.2016. Toto vyplýva z ustanovení § 470 ods.2 CSP, podľa ktorého, ak sa tento zákon použije na konania začaté predo dňom účinnosti tohto zákona, nemožno uplatňovať ustanovenia tohto zákona o predbežnom prejednaní veci, popretí skutkových tvrdení protistrany a sudcovskej koncentrácií konania, ak by boli v neprospech protistrany, pričom právne účinky úkonov, ktoré v konaní nastali predo dňom účinnosti tohto zákona, zostávajú zachované. Ide preto o postup podľa ustanovení O.s.p., pretože nová právna úprava platná od 1.7.2016 (CSP) takýto inštitút vypustila a súd rozhoduje v zmysle prejednávacej zásady na základe skutkového stavu veci zisteného z vykonaného dokazovania. 9. Podľa § 153 ods. 1 O.s.p., súd rozhodne na základe skutkového stavu zisteného z vykonaných dôkazov, ako aj na základe skutočností, ktoré neboli medzi účastníkmi sporné, ak o ich alebo o ich pravdivosti nemá dôvodné a závažné pochybnosti. Stanovenie toho, čo je v konkrétnom prípade právo, resp. práva a povinnosti účastníkov konania, predpokladá náležite zistenie skutkového stavu veci. Zo zisteného skutkového stavu veci súd vychádza pri aplikácii a interpretácii konkrétnej právnej normy. Náležité zistenie skutkového stavu tak predstavuje proces subsumovania zisteného skutkového stavu pod hypotézu príslušnej právnej normy a tento proces je obsiahnutý v odôvodnení súdneho rozhodnutia. Získavanie skutkových poznatkov sa deje prostredníctvom procesu dokazovania. Súd rozhoduje na základe skutkového stavu zisteného z vykonaných dôkazov a podľa zásady voľného hodnotenia dôkazov. Súd môže zobrať do úvahy aj zhodné tvrdenia účastníkov, t. j. také tvrdenia, ktoré žiaden z účastníkov nerozporoval. Zhodné tvrdenia účastníkov však súd nemusí pri rozhodovaní veci zobrať do úvahy v prípade, ak o pravdivosti týchto zhodných tvrdení má dôvodné a závažné pochybnosti. V tejto súvislosti preto treba taktiež uviesť, že táto koncepcia je v zjavnom rozpore so zásadou dispozičnou, ako aj s koncentráciou a kontradiktórnosťou civilného procesu, preto by súd skutkovo zhodné tvrdenia účastníkov nemal ďalej skúmať, ale ich bez zvyšku akceptovať. Súdom prvej inštancie vykonané dôkazy odvolací súd považuje za logicky správne, pričom pri hodnotení svedeckých výpovedí nezistil žiadne rozpory. Nebol preto dôvod spochybňovať závery súdu prvej inštancie. Bolo preukázané, že žalobkyňa takúto službu pre žalovanú realizovala a za predchádzajúce plnenie jej zo strany žalovanej bola vyplatená suma 60.000,- Sk. Súčasne je potrebné konštatovať, že v zmysle vykonaného dokazovania ide aj o cenu obvyklú, je preto správna aj právna kvalifikácia takto poskytovanej služby a správne boli vypočítané aj úroky z omeškania. 10. Odvolací súd preto z uvedených dôvodov rozhodnutie súdu prvej inštancie ako vecne správne potvrdil. 11. Keďže súd prvej inštancie nerozhodoval o trovách konania postupom podľa § 151 ods. 3 O.s.p., rozhodne vo svojom rozhodnutí aj o trovách odvolacieho konania. 12. Toto rozhodnutie prijal odvolací senát Krajského súdu v Prešove v pomere hlasov 3 : 0 (§ 3 ods. 9 zákona číslo 757/2004 Z. z.). Poučenie: Proti tomuto rozsudku nie je odvolanie prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť s výnimkou prípadov podľa § 429 ods. 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8711203704.2 (dáta aktuálne k 12. 11. 2026). Záväzné je znenie zverejnené súdom.




